DA Den Europæiske Unions Tidende CE 78/47

(2004/C 78 E/0045)

SKRIFTLIG FORESPØRGSEL E-1817/03

af Christopher Huhne (ELDR) til Kommissionen

(2. juni 2003)

Om: Luftforurening

Vil Kommissionen gøre rede for omfanget af den luftforurening, der typisk kommer fra udstødningen fra henholdsvis en personbil, en varevogn og en lastbil, dels når de holder i kø og dels ved normal kørselshastighed?

Svar afgivet på Kommissionens vegne af Margot Wallström

(4. august 2003)

Den samme mængde emissioner fra et køretøj kan forårsage ganske forskellige luftforureningsniveauer afhængig af f.eks. vejret (vindhastighed, forekomst af inversionslag osv.), insolation (ozondannelse) og topografi (f.eks. såkaldte »street canyons«). Derfor blev der i auto/olieprogrammet anvendt et simuleringsprogram, Tremove, til at opstille en model af virkningerne af forurenende emissioner i en række forskellige europæiske byer. Forslagene til emissionsgrænseværdier for motorkøretøjer, som Kommissionen derefter udarbejdede, var baseret på disse beregninger. Det er derfor ikke muligt at definere »typiske« luftforureningsniveauer forårsaget af emissioner.

Niveauerne af emissioner af luftforurenende stoffer er meget lettere at forstå end den forurening, de forårsager, fordi de kan måles direkte. De anvendes således i forbindelse med typegodkendelsesproceduren for motorkøretøjer. Det er imidlertid vanskeligt at identificere »typiske« marchhastigheder, hvilket er grunden til, at lovgivningen for lette erhvervskøretøjer (biler og varevogne) henviser til en kørecyklus, der skal simulere normal kørsel i det virkelige liv. Emissionsgrænseværdierne fastlagt i direktiv 98/69/EF (1) (i gram pr. km) er derfor en god angivelse af den luftforurening, som lette erhvervskøretøjer frembringer.

Situationen er noget mere kompleks, hvad angår tunge køretøjer, hvor emissionerne ikke måles pr. kørt km, men pr. arbejdsenhed udført af motoren (gram pr. kilowatt-time). De tilsvarende emissionsgrænseværdier er fastlagt i direktiv 1999/96/EF (2). Emissioner udregnet pr. km ville variere betydeligt mellem de forskellige lastbiltyper, f.eks. fordi den samme motortype anvendes til meget forskellige tunge køretøjer, og fordi belastningen kan variere betydeligt. En simuleringsmodel såsom Tremove ville være nødvendig for at opnå værdier pr. km.

Motorens tomgang er et led i kørecyklusen for typegodkendelsen af personbiler. Emissionerne ved tomgang er således implicit reguleret gennem Fællesskabets typegodkendelseslovgivning. Det bør imidlertid understreges, at emissionerne i tomgang i forbindelse med kødannelse er kraftigt påvirket af den pågældende køtæthed (stop-and-go kørsel) og kan således ikke besvares generelt. Kommissionen har i øjeblikket ingen detaljerede oplysninger om dette emne.

Der findes mange transportmodeller, der anvender emissionsfaktorer til fastsættelse af den emissions-mængde, der udsendes af motorkøretøjer på forskellige konstante vejhastigheder, og disse emissionsfaktorer er til stadighed genstand for ajourføring, da nye køretøjer, som overholder strengere emissionsnormer kommer på markedet, og de data som emissionsfaktorerne er baseret på, forbedres.

Hvis der ses på typiske emissionsfaktordata, og opmærksomheden koncentreres om dieselkøretøjer og de væsentligste regulerede forurenende stoffer nitrogenoxider (NOX) og partikler, vil en moderne dieseldrevet personbil typisk udsende 40 % mindre NOX og 20 % mindre partikler ved en konstant hastighed på 50 km i timen (km/h) end ved konstant 120 km/h.

Et dieseldrevet let erhvervskøretøj kunne udsende 43 % mindre NOX og 70 % færre partikler ved en konstant hastighed på 50 km/h end ved konstant 120 km/h.

En dieseldrevet tung lastbil kunne udsende 3 % mindre NOX og 12 % færre partikler ved en konstant hastighed på 50 km/h end ved konstant 100 km/h.

Disse tal påvirkes selvfølgelig alle af de pågældende betingelser såsom temperatur, fugtighed og vejtype.

(1) Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF, EFT L 350 af 28.12.1998; særlig tabellen s. 15.

(2) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000, særlig tabellerne s. 22.